ΓΡΑΠΤΗ ΕΡΩΤΗΣΗ E-0748/96 υποβολή: Magda Aelvoet (V) προς την Επιτροπή (26 Μαρτίου 1996)

Θέμα: Ευρωπαϊκή ενίσχυση προς την έρευνα της Νορβηγίας για εμπλουτισμό ορισμένων παράκτιων περιοχών με φωσφορικά άλατα

Κατά τη Διάσκεψη των Υπουργών των κρατών της Βορείου Θαλάσσης το 1987 αποφασίστηκε ότι πρέπει να περιοριστεί κατά πολύ η απόρριψη λυπασμάτων στη Βόρειο Θάλασσα ούτως ώστε να αποκατασταθεί η οικολογική ισορροπία στη Βόρειο Θάλασσα και να προστατευθεί η ποικιλία των ειδών. Η δραστική μείωση των θρεπτικών ουσιών έχει όντως οδηγήσει σε αργή πλην όμως σταθερή μείωση της ρύπανσης.

Παρόλα αυτά η Επιτροπή έλαβε μία εκ διαμέτρου αντίθετη απόφαση χορηγώντας ενίσχυση 80 εκατ. βελγικών φράγκων προς μια νορβηγική έρευνα για τον εμπλουτισμό ορισμένων παράκτιων περιοχών με φωσφορικά άλατα ώστε να αυξηθούν τα αλιεύματα, δεδομένου ότι οι Νορβηγοί θεωρούν ότι η έρευνα αυτή μπορεί να έχει σημαντικό αντίκτυπο για τα παγκόσμια επισιτιστικά αποθέματα.

1. Υπήρξε άραγε κάποια συμφωνία των Υπουργών Βορείου Θαλάσσης σχετικά με την ενίσχυση αυτή, και εάν ναι, ποιά;

2. Πώς δικαιολογεί η Επιτροπή τη χορήγηση της ενισχύσεως αυτής σε σχέση με τις προσπάθειες αποκατάστασης της βιολογικής ισορροπίας στη Βόρειο Θάλασσα;

Απάντηση δοθείσα από την κ. Cresson εξ ονόματος της Επιτροπής (22 Μαΐου 1996)

Το έργο «Συγκριτική ανάλυση των τροφικών αλυσίδων βάσει των δικτύων ροής: συνέπειες της παροχής θρεπτικών ουσιών στη δομή και τη λειτουργία των παράκτιων αποικιών πλαγκτού (COMWEB) « χρηματοδοτείται στα πλαίσια του προγράμματος έρευνας και τεχνολογικής ανάπτυξης στον τομέα της επιστήμης και τεχνολογίας της θάλασσας (Μαst). Το έργο περιλαμβάνει επτά εταίρους από πέντε ευρωπαϊκές χώρες (Βέλγιο, Γερμανία, Ισπανία, Φινλανδία και Νορβηγία) που λαμβάνουν συνολική επιχορήγηση 1,85 εκατ. ECU για χρονικό διάστημα τριών ετών. Οι τρείς νορβηγοί εταίροι λαμβάνουν από κοινού 23% της εν λόγω επιχορήγησης. Βάσει της συμφωνίας ΕΟΧ, η Νορβηγία συμμετέχει στο τέταρτο πρόγραμμα-πλαίσιο και στην εφαρμογή των ειδικών προγραμμάτων έρευνας. Το ερευνητικό έργο αξιολογήθηκε και επιλέχθηκε για χρηματοδότηση σύμφωνα με τις υφιστάμενες διαδικασίες και έλαβε θετική γνώμη από την επιτροπή του προγράμματος Mast. Η Κοινότητα χρηματοδοτεί έως 50% του κόστους του έργου και τα συμπληρωματικά ποσά καλύπτονται από εθνικούς πόρους.

To Comweb είναι ένα έργο διεπιστημονικής στρατηγικής έρευνας που εστιάζεται στις σύνθετες αλληλεπιδράσεις των παράκτιων οικοσυστημάτων. Ο βασικός του στόχος είναι η ανάπτυξη αποτελεσματικών αναλυτικών, αριθμητικών και πειραματικών μεθόδων που απαιτούνται προκειμένου να ληφθούν στις επόμενες δεκαετίες αποφάσεις σχετικά με το αν η αύξηση της θαλάσσιας παραγωγής είναι εφικτή, πιθανή και αποδεκτή από περιβαλλοντικής απόψεως. Πρόκειται συνεπώς για ένα έργο που θα οδηγήσει στην καλύτερη κατανόηση του ρόλου των θρεπτικών ουσιών στα θαλάσσια οικοσυστήματα. Στο μεγαλύτερο μέρος του το έργο διεξάγεται με εργαστηριακά πειράματα. Η επιτόπια έρευνα αφορά μια πολύ περιορισμένη απελευθέρωση θρεπτικών ουσιών σε παράκτια ύδατα η οποία είναι άνευ σημασίας σε σύγκριση με τη συνεχή τροφοδότηση από τους ποταμούς και την απορροή 7 ελέγχεται πλήρως από τις εθνικές αρχές και προϋποθέτει την εκ των προτέρων εκτίμηση των κινδύνων.